Наредба за изменение и допълнение на Наредба № 8 от 2016 г. за информацията и документите за системата на предучилищното и училищното образование (обн., ДВ, бр. 66 от 2016 г.; изм. и доп., бр. 75 от 2017 г., бр. 50 от 2018 г. и бр. 42 от 2019 г.)

§ 1. В чл. 40 се правят следните изменения и допълнения:

1. Досегашният текст става ал. 1.

2. Създава се ал. 2:

„(2) Дневниците, посочени в приложение № 2, които се водят в електронен вид, се разпечатват по реда на ал. 1 или се архивират в модул „Институции“ от НЕИСПУО във формат „pdf“, подписани с електронен подпис на директора, и се съхраняват съгласно сроковете, описани в приложението.“

§ 2. В чл. 41 ал. 1 се изменя така:

„(1) Книгите и дневниците, които не са номерирани фабрично, се номерират на ръка със син химикал в горния десен ъгъл на листа.“

§ 3. В приложение № 1 към чл. 7, т. 1 се правят следните изменения и допълнения:

1. В т. I:

а) в т. 1 накрая се добавя „и за формите на ученическо самоуправление“;

б) в т. 8 изречение второ се изменя така: „Данните от работните карти на децата/учениците се въвеждат от общинските и държавните училища в НЕИСПУО ежегодно до 1 януари на съответната учебна година.“

2. В т. II, т. 8 изречение второ се изменя така: „Данните от работните карти на децата се въвеждат от общинските и държавните детски градини в НЕИСПУО ежегодно до 1 януари на съответната учебна година.“

§ 4. В приложение № 3 към чл. 7, т. 3, в т. IV, т. 1 след думите „предучилищна подготовка –“ се добавя „резултати от оценка на риска от обучителни затруднения;“.

Заключителна разпоредба

§ 5. Наредбата влиза в сила от деня на обнародването ù в „Държавен вестник“.

Министър: Красимир Вълчев